**საგამოძიებო სამსახურში სტაჟირების პროგრამა იწყება**

საქართველოს ფინანსთა სამინისტროს საგამოძიებო სამსახურში სტაჟირების პროგრამა იწყება. პროგრამა საუკეთესო შესაძლებლობაა იმ ახალგაზრდებისთვის, ვისაც სურს პროფესიული საქმიანობა და კარიერა დაუკავშიროს საგამოძიებო სამსახურს - სამართალდამცავ უწყებას, რომელიც ქვეყანაში საფინანსო-ეკონომიკურ დანაშაულს ებრძვის. 2018 წელს, სტაჟირების პროგრამა პირველად იქნება ანაზღაურებადი, რაც დამატებითი სტიმული იქნება დაინტერესებული ახალგაზრდებისთვის.

პროგრამაში მონაწილეობის შესაძლებლობა ეძლევათ უმაღლესი იურიდიული და ეკონომიკური განათლების მქონე პირებს. სტაჟიორები მიიღებიან ინსპექტორ - გამომძიებლის პოზიციაზე თბილისსა და რეგიონებში არსებულ ოფისებში.

სტაჟირების კონკურსში მონაწილეობის მსურველთა რეგისტრაცია და განაცხადების ელექტრონულად შევსება 4 ოქტომბრიდან - 14 ოქტომბრის ჩათვლით შესაძლებელია საგამოძიებო სამსახურის ვებგვერდზე მითითებულ სპეციალურ ველში - „სტაჟირება საგამოძიებო სამსახურში“.

სტაჟიორების მიღება მოხდება კონკურსის წესით სამ ეტაპად - პროფესიული ტესტირება, ზოგადი უნარები და გასაუბრება.

კონკურსის შედეგად შერჩეული სტაჟიორები ექვსთვიან თეორიული და პრაქტიკული სწავლების კურსს გაივლიან. კურსის დასრულების შემდეგ, წარმატებული სტაჟიორები საგამოძიებო სამსახურში არსებულ ვაკანტურ თანამდებობებზე დასაქმდებიან.

პროგრამის ფარგლებში, სტაჟიორები თეორიულ მეცადინეობას, სპეციალურად მათთვის შემუშავებული პროგრამის მიხედვით, ფინანსთა სამინისტროს აკადემიაში, ხოლო პრაქტიკული სწავლების ეტაპს საგამოძიებო სამსახურის თბილისის და რეგიონულ ოფისებში გაივლიან. ისინი დეტალურად გაეცნობიან ეკონომიკური დანაშაულის წინააღმდეგ ბრძოლის მიმართულებით არსებულ კანონმდებლობას და ყველა ძირითად საერთაშორისო „გაიდლაინს“, ასევე საგამოძიებო უწყების საქმიანობის ძირითად ამოცანებს და მუშაობის სპეციფიკაციას. სტაჟირების პროგრამა დაეხმარება მათ მიიღონ შესაბამისი ცოდნა და გამოიმუშაონ ყველა საჭირო პრაქტიკული უნარ - ჩვევა, რაც მომავალში წარმატებულ და ეფექტიან საქმიანობაში დაეხმარებათ.

ფინანსთა სამინისტროს საგამოძიებო სამსახურის მიზანია სტაჟირების პროგრამის ფარგლებში მოხდეს შესაბამისი განათლების მქონე მოტივირებული ახალგაზრდების მოზიდვა და დასაქმება, რაც სამსახურის ეფექტიან საქმიანობას შეუწყობს ხელს.

***კონკურსის მოთხოვნები:***

**განათლება:** უმაღლესი იურიდიული ან ეკონომიკური განათლება;

**ასაკი:** 21-დან 30 წლამდე ასაკის პირი;

**ენა:** სახელმწიფო ენის ფლობა;

**მოქალაქეობა:** საქართველო

***კონკურსის ეტაპები:***

* განაცხადის წარდგენა (ელექტრონული აპლიკაცია)
* პროფესიული ტესტირება
* ზოგადი უნარები - ტესტირება
* გასაუბრება

***სტაჟიორის (ინსპექტორ - გამომძიებელი) ვაკანსიის რაოდენობა:*** 35

***ანაზღაურება:*** 400 ლარი;

***ადგილმდებარეობა:*** თბილისში და რეგიონებში არსებული სამმართველოები;

***სტაჟიორთა კონკურსის პროგრამა:***

ა) საქართველოს სისხლის სამართლის კოდექსი;

ბ) საქართველოს სისხლის სამართლის საპროცესო კოდექსი;

გ) საქართველოს კანონი "საქართველოს ფინანსთა სამინისტროს საგამოძიებო სამსახურის შესახებ";

დ) საქართველოს კანონი "ოპერატიულ-სამძებრო საქმიანობის შესახებ";

ე) საქართველოს საგადასახადო კოდექსი;

ვ) ზოგადი უნარები;